《废宅叹》
元代·方回

兹为何人宅，桂柏犹苍苍。
楼阁已倾卸，下有室与堂。
窗户半拆卸，髹漆留余光。
釜去存破灶，画剥欹颓墙。
想见全盛时，日夜崇豆觞。
书塾在其左，子弟声琅琅。
问今安所往，岂不有死丧。
死丧则不然，避兵移他乡。
他乡亦不远，深阻逾磵冈。
自古有避地，兵来尚可避。
惟有避役难，追逮穷所至。
昔住大宅人，今为忍冻民。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。